Versindaba Carel Antonissen Archives : Versindaba
Posts Tagged 'Carel Antonissen'
Digtersprofiel: Carel Antonissen
Carel Antonissen is gebore in die Hantam op die dorp Calvinia waar hy sy kinderjare deurgebring en uiteindelik in 1964 gematrikuleer het. Na 'n jaar militêre diensplig in die Vloot het hy in 1966 met studies aan die Universiteit van Stellenbosch begin. Na die voltooing van sy Teologiese studies, asook die verwerwing van 'n Meestergraad in Filosofie, het hy drie gemeentes in die NG Kerk as leraar bedien – in Somerset-Oos (1975-179), Aasvoëlkop, Johannesburg (1979-1983) en die NG Studentekerk in Stellenbosch (1984-2005).
In 2005 is hy deur die Sentrum van Christelike Spiritualiteit, wat in 1986 deur die afgetrede Biskop Desmond Tutu begin is, genader om hulle eerste Afrikaans-sprekende Direkteur te word – 'n pos wat hy tot aan die einde van 2017 beklee het.
Carel het reeds van vroeg, grootliks vanweë die invloed van sy ouers, 'n liefde vir lees en skryf ontwikkel. Sy pa was o.a. die redakteur van Calvinia en die omstreke se plaaslike koerant, Die Noordwester. Reeds as skolier het Carel sporadiese sketse vir die koerant geskryf, terwyl hy dikwels sy huiswerk eenkant moes skuif om die sporadiese gedig wat hom aangemeld het, neer te pen. Hierdie drang om in poëtiese vorm uitdrukking te gee aan gevoelens en waarnemings was regdeur sy lewe voelbaar, soos 'n diep polsende stroom, hoewel hy hom in dié tyd nie doelbewus daarheen gekeer het nie. In 'n sin was dié op daardie stadium, soos met Jung se "skaduwee", 'n verskole en selfs onderdrukte deel van sy lewe.
Dit was eers tydens sy studietyd in Duitsland in 1990-91 waar hy vir agt maande alleen tussen Duitse studente en vriende geleef het, dat die poëtiese impuls op 'n dramatiese manier – byna soos 'n vulkaan wat onkeerbaar uitgebars het – na vore gekom en sy ontwaking as digter en kunstenaar, asook 'n "tweede" soort geboorte as mens, aangekondig het.
In dié tyd toe hy hom meer doelbewus begin draai het na hierdie "daydreaming capacity of the mind", het sy pad toevallig met die skrywer-digter, Patricia Schonstein, gekruis wat besig was met die saamstel van vier lywige bloemlesings oor Afrika. Sy het gehou van sy gedigte sodat hy in 2012 in Engels gedebuteer het met verdere bydraes in 2014 en 2016. In 2014 is een van sy Afrikaanse gedigte, "Die pad na Klipfontein" ook geranglys vir die Sol Plaatje kompetisie waarna dit in die volgende jaar gepubliseer is. Hierdie geskiedenis sou uiteindelik as motivering dien om 'n bundel voor te berei wat na twee jaar se intensiewe werk saam met Amanda Lourens in 2017 onder die titel Vuurvas verskyn het.
Ten slotte, iets oor Carel se belangstellings. Hy het reeds van skooljare 'n belangstelling in sport gehad. Synde iemand wat self aktief aan sport deelgeneem en presteer het, het hy die sosiale en ontspanningswaarde daarvan, asook die toewyding en dissipline wat dit vereis, altyd waardeer.